32 nasionale sokkerspanne het aan die FIFA Sokker-Wêreldbekertoernooi in 2014 deelgeneem. Die spanne is in agt groepe verdeel, waarvan die twee beste spanne van elke groep na die agtste eindrondte deurgedring het. Duitsland wen die trofee nadat hulle Argentinië op 13 Julie in die Maracanã-stadion van Rio de Janeiro met 1–0 in ekstra tyd klop en sodoende hulle vierde wêreldbeker inpalm. Hiermee word hulle die eerste Europese span wat die toernooi in die Amerikas kon wen; dit was ook die derde agtereenvolgende toernooi wat deur Europese spanne gewen is, ná Italië in 2006 en Spanje in 2010. Met die verowering van die wêreldbekertitel het Duitsland outomaties vir die FIFA Sokker-Konfederasiebeker in 2017 in Rusland gekwalifiseer. Nederland eindig in die derde en Brasilië in die vierde plek. Die verdedigende kampioen Spanje is reeds in die groepfase uitgeskakel; dieselfde lot wat voorheen Italië in 2010, Frankryk in 2002 en Brasilië in 1966 geval het.